Line Barfod (EL), 2009-04-03:
Enhedslisten har i mange, mange år arbejdet for at få fjernet det sorte hul, som mange mennesker falder ned i, når de mister sygedagpengene og ikke får nogen anden indkomst, og især hvis de oven i købet er gift og derfor kommer til at stå uden kontanthjælp og slet ikke har nogen indkomst.
Det glæder os, at hele oppositionen nu står bag forslaget.
Så ved vi, at så snart vi får et nyt flertal, vil det blive gennemført.
Det ved jeg at rigtig mange syge mennesker glæder sig til, ikke fordi det kan hjælpe dem, der er faldet i det sorte hul, men fordi de tænker på alle de mange, der fremover kommer til at undgå at stå i den situation.
Jeg kan simpelt hen ikke forstå, hvordan man på den ene side fra regeringens og Dansk Folkepartis side kan tale om, at man så gerne vil hjælpe syge - det har man gjort det meste af dagen i dag - og så samtidig stå med den kæmpe uansvarlighed, at man truer folk med, at de mister deres sygedagpenge, mister hele deres indkomst.
Det, at folk ikke ved, hvor lang tid de kan blive ved med at få sygedagpenge, og at mange af dem ved, at de risikerer at miste dem og så kommer til at stå uden indkomst, gør for mange, at sygdommen bliver værre.
Rigtig mange har brug for, at man lytter til dem, tager dem med på råd om, hvad der skal ske med deres sygdom, og prøver at sikre hele deres sociale og økonomiske situation, så de kan bruge deres ressourcer på at blive raske eller i hvert fald få det bedre og blive i stand til at deltage på arbejdsmarkedet i et eller andet omfang.
Men den utryghed, der er omkring økonomien, gør det altså svært.
Vi har fået mange henvendelser undervejs og også under debatten i dag fra mennesker, som er ramt, og som virkelig ikke kan forstå, hvorfor regeringen og Dansk Folkeparti mener, at det skulle være med til at gøre folk raske, at man tager pengene fra dem, og som heller ikke kan forstå, hvordan det kan være, at man synes, at man bare skal lade folk sejle deres egen sø, som man jo gør, når de har mistet deres sygedagpenge og ikke har nogen anden indkomst, for så stopper indsatsen jo fra kommunens side.
Jeg forstår heller ikke, hvordan man kan have den indstilling, at det skulle være uansvarligt at sikre folk, at de har en ordentlig indkomst, sådan som Venstres ordfører fik sagt.
Jeg mener, uansvarligheden tværtimod ligger hos regeringen og Dansk Folkeparti, som sender folk ud uden indkomst.
Det gør, at folk kommer ud i en voldsom social nedtur, og det har nogle forfærdelige menneskelige konsekvenser, men det har jo også den konsekvens, at mange af dem ender med aldrig nogen sinde at kunne komme tilbage til arbejdsmarkedet, i stedet for at de faktisk havde en mulighed for måske endda at blive helt raske eller i hvert fald at få det en del bedre og kunne være med til at bidrage på arbejdsmarkedet.
Så synes jeg, at det er besynderligt at opleve Dansk Folkeparti endnu en gang gå ud i medierne og love, at de vil hjælpe nogle mennesker, love, at de vil hjælpe i forhold til sager som den, som Lena Tank fra HK var i Arbejdsmarkedsudvalget med, men når det så kommer til stykket, når Dansk Folkeparti faktisk har mulighed for at leve op til deres valgløfter, leve op til de løfter, de giver i pressen, som vi oplevede det her i forhold til Lena Tank, ja, så løber Dansk Folkeparti endnu en gang fra løfterne, så vil Dansk Folkeparti ikke vil være med til at stemme for et forslag, som der ville være flertal for, hvis Dansk Folkeparti levede op til deres løfte.
Hvis hr. Bent Bøgsted havde stemt for det forslag, vi behandler nu, havde han levet op til det, han lovede pressen i forhold til Lena Tank og HK, for så ville man have fjernet varighedsbegrænsningen, og så havde vi kunnet sikre, at der ikke er mennesker, der bliver frataget deres sygedagpenge, fordi deres situation er uafklaret.
Men for Dansk Folkeparti er det vigtigere at sikre en regering, der er dybt uansvarlig over for syge mennesker, en regering, som går ind for, at man skal tage pengene fra folk.
Det er jo så bare den bundlinje, der må stå tilbage for de mennesker, der måske havde troet på, at hr. Bent Bøgsted mente det, han sagde, da han sagde, at han ville hjælpe i den her situation.
Så vi ser frem til, at der snart bliver et nyt flertal, og at vi der kan gå ind og gøre det, som vi lover at gøre, nemlig at sikre, at vi fjerner varighedsbegrænsningen.